સવારે નિત્યવિધિ આટોપીને ડૉ. કેળવકરને ઘેર (૧૧, અકબર રૉડ) જઈ આવ્યો. ડાબા હાથની મારી આંગળી હજી સાજી થઈ નથી. મને ડાયાબિટિસ છે, એટલે એની ઉપેક્ષા ન કરવી અને જખમ ધોઈને પાટો મારવો (dressing) એ કામ કોઈ જાણકાર ડૉક્ટર પાસે કરાવવું સારું એમ સમજીને એમને ત્યાં ગયો હતો. કોઈ પણ પ્રકારે ચિંતાનું કારણ નથી એવો અભિપ્રાય એમણે આપ્યો. ઘેર આવીને સ્નાન વગેરે આટોપ્યા બાદ કામ પર ચઢ્યો. કાગળો લખાવ્યા. શ્રી ચૈતન્યપ્રસાદ દીવાનજી, યશવંત પંડ્યા આવ્યા હતા. વિશ્વવિદ્યાલય કમિટી, અમદાવાદ. મ્યુનિસિપાલિટી વગેરે ઠીક ઠીક વિષયો વાતોમાં નીકળ્યા. પંડિત દિનાનાથ દિનેશ પણ મળવા આવેલા. બીજા પણ કેટલાક. વાયુપ્રવચનનો મુસદ્દો ગઈ કાલે સુધાર્યો હતો તે ફરી ટાઈપ થઈને આવ્યો તે સુધારીને A.I.R. પર મોકલી આપ્યો. થોડું ઓફિસનું કામ પણ થયું. બાકી રહેલી રોજનીશી લખી.